**Tematické číslo Zborníka Slovenského banského múzea  č. 2/2022**

Transformácia regiónu Horná Nitra a ukončenie ťažby hnedého uhlia.

Horná Nitra patrí medzi významné regióny na Slovensku, v ktorých sa ťaží alebo ťažilo uhlie. História ťažby siaha do 18. storočia, ale až začiatkom 20. storočia sa región stal najvýznamnejším uhoľným banským revírom na Slovensku. V súčasnosti sa najmä z ekologických dôvodov ťažba hnedého uhlia postupne utlmuje. Ide o nový dejinný medzník v banskej činnosti na Slovensku, ktorý prináša viaceré nové a vedecky zaujímavé skutočnosti a zároveň apeluje na bádateľov a bádateľky, aby zamerali svoju pozornosť nielen na zaznamenávanie a analýzu posledných fáz banskej činnosti v regióne, ale aj na zmeny, ktoré v procese transformácie nastávajú v spoločnosti, v regióne a v prostredí.

Ide o nové dejinné a spoločenské udalosti, ktoré je potrebné podchytiť a analyzovať holisticky a interdisciplinárne. Slovenské banské múzeum v Banskej Štiavnici spoločne s partnermi realizuje komplexný vedecký výskum, s ambíciou zachytiť všetky dôležité okolnosti procesu transformácie a uchovať ich pre budúcnosť.

Priebežné výsledky výskumov budú verejnosti predstavené vo forme monotematického čísla Zborníka banského múzea pod editorstvom PhDr. RNDr. Richarda R. Senčeka, PhD. Súčasťou pripravovanej publikácie môžu byť príspevky venujúce sa dejinám a transformácii baníctva i práce reflektujúce všetky uhly pohľadov tak, ako je to uvedené vo vedeckovýskumnom pláne. Vyzývame všetkých bádateľov, aby sa so svojimi príspevkami zapojili do prípravy uvedeného monotematického čísla.

**Rozsah:** 4-5 štúdií k téme (100-125 NS) a ďalšie rubriky podľa štatútu ZSBM

**Časový harmonogram:**
1.    Výzva na predkladanie článkov – marec 2022
2.    Prihlásenie príspevkov s abstraktom – 31. 4. 2022
3.    Odovzdanie príspevku 31. 8. 2022
4.    Vydanie a prezentácia december 2022

**Kontakt:** PhDr. RNDr. Richard R. Senček, PhD

 Slovenské banské múzeum

 Kammerhofská 2

 969 01 Banská Štiavnica

 sencek.richard@muzeumbs.sk